Stonewall Jackson (muusik)

Stonewall Jackson (6. november 1932 Tabor City, Põhja-Carolina – 4. detsember 2021 Nashville, Tennessee) oli USA kantrilaulja ja -muusik, kelle populaarsus oli kõige suurem 1950. aastatel ja 1960. aastate alguses honky-tonki muusika kuldajastul.

Ta sai nime Ameerika Riikide Konföderatsiooni kindrali Stonewall Jacksoni järgi.

Aastatel 1958–1971 oli Jacksonil USA kantrisinglite edetabelis 35 esineljakümne hitti. Tema suurimad hitid olid "Waterloo" (1959) ja "B.J. the D.J." (1964), mis mõlemad jõudsid esikohale.

1956. aastal sai Jackson iganädalast kantrimuusikakontsertide sarja korraldava Grand Ole Opry meeskonna liikmeks ja seda juba enne seda, kui ta oli oma esimese plaadilepingu sõlminud (Columbia Recordsiga sõlmis ta lepingu 1958. aastal). 2006. aastal andis ta Grand Ole Opry kohtusse, kuna tema arvates eelistati seal nooremaid artiste. Mõneks ajaks peatati tema liikmesus Grand Ole Oprys, kuid ta sai seal uuesti esineda aastatel 2008–2012. Seejärel loobus ta esinemistest vaskulaarse dementsuse tõttu. Jackson suri 2021. aasta detsembris 89-aastaselt."Stonewall Jackson, Honky-Tonk Singer of ‘Waterloo,’ Dead at 89". Rolling Stones. 5.12.2021. Vaadatud 9.12.2021

 Viited 

Kategooria:Ameerika Ühendriikide kantrilauljad
Kategooria:Sündinud 1932
Kategooria:Surnud 2021